﻿ ACCESUL LA UTILITĂŢI PUBLICE, ÎN ROMÂNIA BOGDAN VOICU, MĂLINA VOICU România stă, în general, mai prost decât ţările Europene, în ceea ce priveşte calitatea locuirii. Accesul la apă potabilă, apă caldă curentă, canalizare, prezenţa dependinţelor etc., toate înregistrează niveluri medii mai reduse decât standardele europene, dar şi faţă de aşteptările populaţiei. Ceea ce ne propunem în acest articol este să explorăm inegalităţile din interiorul populaţiei urbane, să vedem unde se concentrează principalele decalaje, care sunt oamenii care trăiesc în condiţii de maximă precaritate. Utilizăm, în acest sens, date de natură cantitativă furnizate de INS (ABF, ACOVI, date de recensământ), ilustrate şi completate de informaţia calitativă din studiile ICCV, prilejuite de contractul AMTRANS. Articolul are un caracter descriptiv: analizăm accesul la utilităţi, componentă cu componentă, de la apă caldă, canalizare, energie electrică, gaze naturale la dotarea locuinţei cu dependinţe. Analiza este una globală, completată de studierea diferenţelor între grupuri, determinate de statusul socioeconomic (categorii de venit şi educaţie), de localizarea geografică, de tipul localităţii de reşedinţă etc. Concluzii sintetice încheie fiecare secţiune dedicată unei utilităţi specifice. Am căutat să utilizăm în articol un limbaj cât mai uşor accesibil, trimiterile tehnice fiind realizate, în principal, în note de subsol. Un volum mai mare de informaţie brută este inclus în anexe, doar rezultatele esenţiale fiind comentate în text. ACCESUL LA APĂ POTABILĂ Accesul la apă rece (potabilă) reprezintă o nevoie elementară a omului. Calitatea locuirii este grav afectată de absenţa apei. În România, conform datelor recensământului din 2002, 72% dintre locuinţe dispuneau de apă în interiorul locuinţei. Pentru mediul urban, cifra urcă către 94%, majoritatea fiind racordate la 1 reţele publice de canalizare . Exemplele invocate în studiile de caz sugerează că în cele 6% cazuri în care apa curentă nu este prezentă în gospodărie, accesul la o sursă de apă potabilă este, în general, realizat. Motivele neracordării la sistemele publice de distribuţie tind să fie, în general, în oraşe, de natură tehnică, soluţiile posibile 1 Informaţii detaliate privind indicatorii de acces la serviciile publice în România se pot obţine din anexele de pe site-ul ICCV (www.iccv.ro), în secţiunea publicaţii. CALITATEA VIEŢII, XVI, nr. 1–2, 2005, p. 21–49 BOGDAN VOICU, MĂLINA VOICU 2 22 fiind extrem de costisitoare, dificil de suportat de o societate mai degrabă săracă, precum cea românească. Diferenţele între localităţi ţin, în bună măsură, de dimensiunea oraşului. Oraşele mari tind să aibă mult mai multe locuinţe cu acces la apa rece. Corelaţia dintre mărimea localităţii şi ponderea gospodăriilor cu acces în locuinţă la apa rece este una destul de puternică (0,578), valoarea coeficientului urcând către 0,7 când 2 . În plus, cu cât localitatea este mai mică, creşte eliminăm cei câţiva outlieri ponderea celor care îşi asigură singuri accesul la apă, prin instalaţii proprii, fără a utiliza sistemul public de alimentare. Decalajele urban – rural sunt şi ele importante, însă mai pregnante sunt cele dintre regiunile ţării. Transilvania, ca şi zonele de la periferia oraşelor mari, zonele puternic industrializate (precum Valea Prahovei) prezintă un acces la apă şi canalizare net superior restului ţării. Moldova şi Muntenia reprezintă, în schimb, zonele cele mai dezavantajate (vezi anexele şi Figura nr. 1). Diferenţele sunt date, deopotrivă, de accesibilitatea apei, prin prisma diferenţelor geografice (între munte şi câmpie, în funcţie de proximitatea apelor curgătoare etc.), dar şi de nivelurile diferite de dezvoltare între zonele ţării. În plus, harta accesului la apă potabilă în locuinţă sugerează dezvoltarea unor modele regionale, în ce priveşte furnizarea acestui serviciu public, cu un plus pentru zonele/judeţele mai dezvoltate. ABF confirmă toate aceste diferenţe, mutând însă discuţia la nivelul gospodăriei. În mediul urban se observă o relaţie importantă între calitatea aprovizionării cu apă rece şi venituri: gospodăriile mai înstărite tind să aibă în mai mare măsură acces la apă rece direct în locuinţă, din reţeaua publică. Efectul este însă unul dat, în primul rând, tot de mărimea localităţii, pe ansamblul României, nivelul de venituri crescând odată cu dimensiunea oraşului. În fine, în funcţie de statutul ocupaţional al locuinţei, să notăm că în oraşele foarte mari, de peste 200 000 de locuitori, locuinţele aflate în proprietate privată tind să fie mai bune din punct de vedere al aprovizionării cu apă, în oraşele mijlocii nu exista diferenţe, iar în oraşele mici, sub 30 000 de locuitori, locuinţele proprietate privată şi cele închiriate fără a plăti (inclusiv locuinţe sociale) tind să aibă în mai mică măsură apă curentă. Cauzele diferenţelor sunt date, în bună măsură, de gradul de modernizare tehnologică a localităţilor României. Blocurile sunt în majoritate construite mai recent, în zone care au cunoscut lucrări de sistematizare urbană. Ele tind să fie conectate aproape în totalitate la reţeaua publică, dispunând de accesul la apă curentă în interiorul locuinţei. Casele sunt în mai mică măsură (40–60% conform ACOVI 2002) în această situaţie. Analiza calitativă permite identificarea unor zone importante în care pot apărea problemele de distribuţie a apei curente: conducte vechi, prost proiectate, din material neadecvat, asociate lipsei resurselor financiare pentru retehnologizare, 2 Analiza este realizată pe datele Recensământului 2002. 3 ACCESUL LA UTILITĂŢI PUBLICE, ÎN ROMÂNIA 23 în condiţiile în care există şi rău-platnici. Toate acestea afectează calitatea accesului: întreruperi, apa este destul de des murdară, staţiile de epurare sunt prea puţine, apa este insuficient sau mult prea mult clorurată etc. Figura nr. 1 Distribuţia în profil teritorial a localităţilor urbane şi rurale, în funcţie de accesul la apa rece Pondere locuinţe care au apă rece în locuinţă peste 50% 20-50 % 10-20 % 5-10 % sub 5% Sursa: Recensământul 2002. Precaritatea se manifestă, în primul rând, prin absenţa apei curente, însă calitatea necorespunzătoare, întreruperile frecvente şi debranşarea contribuie la efecte similare. Evaluările subiective ale calităţii apei reci, permise de ACOVI, sugerează, la prima vedere, că apa ar avea o calitate superioară în locuinţele individuale, la sate faţă de oraşe, în oraşele mici faţă de cele mari, în gospodăriile mai sărace faţă de cele mai înstărite. Impresia este însă una falsificată de aşteptările diferite şi criticismul diferenţiat al locuitorilor din aceste categorii enumerate în fraza precedentă. În fapt, orăşenii sunt mai critici faţă de calitatea apei, raportându-se la standarde superioare celor de la sate. În mod similar se petrec lucrurile şi cu cei mai înstăriţi faţă de cei mai săraci etc. În fapt, este probabil ca oraşele să sufere în mod similar de o calitate proastă a apei, însă standardele cu care operează locuitorii acestora când îşi realizează aprecierea să fie diferite. BOGDAN VOICU, MĂLINA VOICU 4 24 Caseta nr. 1 Despre problemele de transport ale apei reci – Câmpina Avem conducte care sunt cam din 1902, conductele principale, iar acestea sunt conducte din fontă. […] Conducta de transport DN 700 necesită reparaţii. Aceasta pleacă din captare Voila şi ajunge la bazin Muscel, unde avem rezervoarele de înmagazinare apă. Această conductă nu este una veche, a fost introdusă prin 1987, fiecare întreprindere contribuind cu material şi forţă de muncă la construcţia ei, însă un material care nu este corespunzător şi din această cauză se sparge. Mai există şi o zonă cu linii de înaltă tensiune, unde nu există protecţie catodică pentru conductă şi din cauza aceasta se sparge, şi pe o lungime de un km se sparge şi avem foarte multe avarii, cam trei avarii pe săptămână. Această conductă se află pe Şoseaua Paltinului, lângă Fabrica de Cherestea. (Compania Publică de Gospodărire Comunală, Câmpina). Soluţiile aplicate în prezent par a avea o varietate redusă, grevată de lipsa de resurse. La Câmpina, conform declaraţiilor companiei locale de furnizare a apei curente, sunt realizate lunar relativ multe debranşări (5–6). Soluţia pentru evitarea apariţiei fenomenului rău-platnicilor este montarea de contoare individuale. Acestea însă nu fac altceva decât să permită încheierea de contracte separate de furnizare cu fiecare utilizator în parte. Astfel, nu mai este nevoie să se recurgă la debranşări colective pentru un singur restanţier: În ultima perioadă ca să putem să nu mai debranşăm tot blocul, pentru că am ajuns şi la cazuri în care asociaţia este proprietar, am ales soluţia prin care oamenii să-şi pună distribuitoare, montate ori în subsolul blocului, ori în căminele din exteriorul blocului. Pe distribuitoare se montează contorul din apartament, fiecare venind cu reţea separată de pexal până la el în apartament. Astfel, pentru cel care nu plăteşte, acţionăm ridicând contorul de pe distribuitorul la care avem acces. Înainte nu puteam intra în apartament să putem să-i debranşăm, pentru că încălcam proprietatea. (Compania Publică de Gospodărire Comunală, Câmpina). Rezolvarea este numai una parţială. Pe termen scurt, restanţierii sunt lipsiţi de suportul (forţat solidar) al vecinilor. Ei ajung rapid într-o situaţie cu risc ridicat de precaritate. Pe termen mai lung este probabil ca aceasta să conducă la omogenizarea rezidenţială a blocurilor, la segregarea comunităţilor sărace în zone cu locuire precară, ceea ce permite şi intervenţia rapidă şi mai eficientă a comunităţii, oferind unele şanse suplimentare de dezvoltare pentru cei asistaţi social. Caseta nr. 2 Despre debranşarea rău-platnicilor de la furnizarea apei curente – Câmpina Zona Târnava, o zonă cu ţigani, sunt 5–6 case de ţigani care nu plătesc. Maramureş, zonă tot cu ţigani, Ecaterina Teodoroiu, Milcov, aici s-au mai rărit problemele, Cărămidari câteva familii 3–4 familii. Pe lună se fac maxim 5–6 debranşări şi la blocuri şi la case. (Compania Publică de Gospodărire Comunală, Câmpina). 5 ACCESUL LA UTILITĂŢI PUBLICE, ÎN ROMÂNIA 25 Să notăm şi faptul că, în general, debranşarea de la apă rece este mai degrabă rară, în comparaţie cu renunţarea voită sau forţată la alte utilităţi. În plus, chiar şi în zonele de precaritate maximă identificate în studiile de caz, gospodăriile în cauză aveau asigurat accesul la apă rece. Pe de altă parte, datornicii ating, mai ales în Teleorman, ponderi ridicate (de exemplu în Alexandria, conform unui inginer-şef de la Regia „Apă – Canal”, datornicii la plata serviciului sunt estimaţi la 20–30% din zona de case şi în jur de 50–60% din zonele de blocuri considerate a fi cu condiţii precare de locuire). În general, aşa cum o indică şi datele cantitative, absenţa apei curente se asociază cu veniturile reduse şi cu izolarea rezidenţială (localizarea în case izolate, situate către periferia localităţilor urbane). Zonele de locuire precară nu pot fi în mod necesar definite prin absenţa sau calitatea mai proastă a apei curente. Alimentarea cu apă în astfel de zone sărace se realizează, de regulă, de la reţeaua curentă, exceptând (la fel ca în ansamblul locuinţelor urbane) unele zone compacte de case, locuite uneori de ţigani (vezi cazul zonei Rudărie, din Zimnicea). Caseta nr. 3 Accesul la apă curentă în Ploieşti Toată populaţia oraşului Ploieşti are acces la apă, aceasta nu înseamnă că toată lumea are acces la apă curentă, dar toată lumea are acces la furnizarea apei, conform legii, la mai puţin de 100 de m, există o sursă de apă, chiar dacă ea se cheamă cişmea stradală (zone cu locuire la casă, blocurile fiind toate racordate la reţeaua centrală a oraşului). Acestea sunt zone periferice, localităţi rurale, la origine, care au fost arondate administrativ Ploieştiului, devenind cartiere mărginaşe ale acestuia. Zona în care cişmelele stradale predomină este cartierul Bereasca, în special, deşi din punctul nostru de vedere, acestea nu sunt zone cu probleme, pentru că noi acoperim zona respectivă. Prezenţa cişmelelor publice într-o anumită zonă ţine de puterea economică a populaţiei din zona respectivă de a plăti un branşament de apă. (APANOVA Ploieşti, Serviciul de Apă şi Canalizare). Dincolo de datele statistice seci, este dificil de apreciat care sunt posibilităţile reale de extindere ale reţelei de apă curentă. De exemplu în Roşiorii de Vede, numărul de cereri pentru noi intrări în reţea era, în martie 2004, de aproximativ 140 (conform interviului realizat cu un reprezentant al serviciului local de furnizare a apei curente). Cererile nu reprezintă însă, în mod necesar, „numărul de persoane care consideră necesar să se conecteze la reţea şi au mijloacele financiare să o facă”. Mai mult, extinderile au un caracter sporadic, în funcţie de veniturile la bugetul local sau atragerea fondurilor extrabugetare. De obicei, cererea este depusă în momentul în care urmează să aibă loc o extindere (pentru care există deja bani). De aici, fluctuaţii în estimarea nevoii, în funcţie de bugetul de care dispune autoritatea locală competentă, ca şi de nivelul veniturilor locuitorilor. Am arătat însă că nivelul veniturilor se asociază pozitiv cu accesul la apă. În plus, cei lipsiţi de resurse este puţin probabil să depună cereri în aceeaşi măsură cu cei mai bogaţi pentru a fi conectaţi la reţeaua publică de apă. Determinantul principal al BOGDAN VOICU, MĂLINA VOICU 6 26 numărului de cereri rămâne, astfel, bugetul autorităţii locale şi mai puţin nevoia explicită. Cifrele statistice devin singura sursă care poate produce o estimare relativ credibilă a accesului la apa curentă. Câteva concluzii se impun: – Prezenţa apei curente în oraşe nu este o problemă în sine pentru oraşele mari, pentru apartamentele de bloc, pentru casele neizolate. Problema centrală a lipsei de acces, manifestată în cazul unora dintre familiile sărace este dată de lipsa resurselor pentru a plăti consumul respectiv. – Datoriile tind să devină mari, în cazul judeţelor mai sărace, acumulând un potenţial ridicat de tensiuni sociale şi afectând, pe termen lung, dezvoltarea sau măcar menţinerea la nivelul actual a sistemelor de distribuţie. – Cazurile de pierderi date de calitatea proastă a instalaţiilor interioare, relatate de cei intervievaţi sunt, mai degrabă, rare. – În schimb, apar adesea în discursul oficialilor şi locuitorilor problemele date de vechimea sau calitatea proastă a conductelor. – Repararea, îmbunătăţirea şi extinderea conductelor se află în impas, datorită lipsei de resurse financiare. – Gradul de modernitate al localităţii este cel ce determină diferenţe, în ceea ce priveşte extensia reţelelor publice şi accesul continuu la apă curentă. – Calitatea apei pare a fi aceeaşi pretutindeni (sau cel puţin apropiată), apărând însă diferenţe în evaluările locuitorilor asupra ei. Aceste diferenţe sunt însă efectul nivelului diferit de aşteptări date de statusurile individuale ale indivizilor în cauză. APA CALDĂ ŞI ÎNCĂLZIREA Furnizarea apei calde şi a încălzirii sunt strâns legate. Ambele, însă mai ales încălzirea, oferă un indiciu esenţial asupra gradului de confort al unei locuinţe. Standardul modern nu mai acceptă locuinţe neîncălzite sau fără apă caldă curentă. Aşa stă situaţia pentru majoritatea locuinţelor din urbanul mare, dar ponderea locuinţelor cu apă caldă curentă descreşte dramatic în urbanul mic. Diferenţele între localităţi ţin, în bună măsură, de dimensiunea oraşului. Oraşele mari tind să aibă mult mai multe locuinţe încălzite de la sistemul centralizat, sau prin intermediul unei centrale termice. Corelaţia între mărimea localităţii şi ponderea locuinţelor cu acces la apă caldă curentă este una puternică (0,794). În plan regional, exceptând Bucureştiul, mai bine echipat în ceea ce priveşte încălzirea, Moldova este provincia cu cele mai multe locuinţe încălzite prin termoficare sau centrale electrice proprii. Diferenţele dintre Vechiul Regat, pe de o parte, şi Transilvania şi Banat, pe de alta, sunt date de specificul istoric şi de istoria planificării urbane. Demolările au fost mai importante în Sud şi Est, de aici rezultând o incidenţă mai ridicată a termoficării în mediile urbane din aceste zone. Nord-Vest-ul, tradiţional mai dezvoltat, şi-a păstrat specificul dat de clădirile vechi, încălzite mai ales cu sobe. Dezavantajul este dat de accesul mai greoi la apă caldă curentă. 7 ACCESUL LA UTILITĂŢI PUBLICE, ÎN ROMÂNIA 27 Ancheta Bugetelor de Familie (ABF) confirmă toate aceste diferenţe, mutând însă discuţia la nivelul gospodăriei. În mediul urban se observă o relaţie importantă între calitatea aprovizionării cu apă caldă şi încălzire: gospodăriile mai înstărite tind să aibă, în mai mare măsură, acces la apă caldă curentă, fie din reţeaua publică (efectul este, dat, în acest caz, în primul rând, tot de mărimea localităţii, pe ansamblul României nivelul de venituri crescând odată cu dimensiunea oraşului), fie din surse proprii (acesta fiind efectul direct al veniturilor). În fine, în funcţie de statutul ocupaţional al locuinţei, să notăm că în oraşele foarte mari, de peste 200 000 de locuitori, locuinţele aflate în proprietate privată tind să fie mai bune din punct de vedere al aprovizionării cu apă caldă şi căldură, în timp ce locuinţele închiriate sunt mai proaste din acest punct de vedere. Relaţia se inversează pe măsură ce dimensiunea oraşului descreşte. Diferenţele semnalate între tipuri de localităţi sunt date, mai ales, de structura stocului de locuinţe: apartamentele (din bloc) predomină în oraşele mari, casele, în cele mici. În general, blocurile beneficiază – prin construcţie – de utilităţi publice furnizate în regim centralizat, în timp ce casele tind să se sprijine pe eforturile proprietarilor. Puţini proprietari îşi permit centrale proprii. De aici şi diferenţele menţionate. Problemele majore în sistemele de furnizare (producere şi distribuire a apei calde şi a căldurii) sunt, în general, generate de două surse majore: lipsa de acoperire, respectiv acoperirea defectuoasă. Lipsa de acoperire este determinată, în principal, de dezvoltarea inegală a ţării. Furnizarea continuă a apei calde şi a energiei termice reprezintă un standard impus de modernitate. El a devenit larg răspândit odată cu urbanizarea, impactul său fiind semnificativ însă, în principal, în oraşele medii şi mari. Caseta nr. 4 Despre unele probleme post-contorizare ale furnizării de apă caldă Se primesc şi reclamaţii privind neasigurarea temperaturii de apă caldă şi acestea sunt în zonele în care a scăzut consumul. Numărul acestor reclamaţii este de 4–5 pe lună. Majoritatea nu se pot rezolva, având în vedere că acest fapt urmează unei consecinţe tehnice. Ar trebui redimensionată reţeaua blocului şi reţeaua de transport, în vederea asigurării volumului strict necesar al consumatorilor, care sunt într-o continuă dinamică în ceea ce priveşte debranşarea. Pe viitor rezolvarea este renunţarea la serviciul centralizat şi găsirea unei soluţii locale de preparare a apei calde. (Regia de apă caldă, Câmpina). Singura problemă reală de natură tehnico-financiară pe care o întâmpinăm este lipsa consumului de apă caldă menajeră, deoarece oamenii nu-şi pot permite să plătească. Un consum 3 la două luni de zile la un apartament cu trei camere este foarte, foarte puţin. Consumatorii de 1m încearcă prin contorizarea individuală care şi-au făcut-o, şi pe care i-am ajutat s-o facă oferindu-le condiţii în rate de montaj a acestor contoare, încearcă să se încadreze în suma de bani pe care şi- o pot permite. Aceasta are ca imediată consecinţă neasigurarea calităţii serviciului, involuntar, dânşii consumând foarte rar, s-au făcându-şi o baie săptămânală, ori încălzind apă pe aragaz, părându-li-se că este mai ieftin, perturbând în acest fel regimul de furnizare al apei calde menajere. (Regia de apă caldă, Câmpina). BOGDAN VOICU, MĂLINA VOICU 8 28 Raţiunile de natură tehnică şi politică au determinat în perioada comunistă adoptarea sistemelor înalt centralizate de producere şi distribuire a apei calde şi căldurii. Eficienţa unor astfel de structuri, discutabilă astăzi, depinde de capacitatea de întreţinere şi reînnoire tehnică a echipamentelor folosite, ca şi de piaţa de desfacere existentă. În plus, sistemele centralizate pornesc de la premisa normativităţii consumului, identic pentru orice tip de gospodărie şi ignorând diferenţele de stil de viaţă, putere de cumpărare etc. Astfel, în zonele acoperite, problemele legate în principal de distribuţie au devenit vizibile mai ales începând cu a doua jumătate a anilor ’90: capacitatea redusă a sistemului de a satisface cererea la ore de vârf; pierderi extrem de mari în reţeaua de distribuţie; dar şi la consumator (robinete care curg în continuu, generând pierderi şi costuri de distribuţie extrem de ridicate); absenţa contoarelor individuale, şi de aici imposibilitatea diferenţierii în funcţie de consumul real, de stilul de consum, de capacitatea de plată etc.; lipsa de omogenitate socioeconomică a locatarilor din blocuri, generând neînţelegeri privind programul de furnizare a agentului termic; dar şi tensiuni induse de cei care nu îşi achită contribuţiile datorate utilizării apei calde şi a căldurii, penalităţile – în special întreruperea furnizării – afectând tot blocul etc. Soluţia de moment utilizată pe scală naţională, contorizarea, pare a fi doar un paliativ, ea determinând scăderea rapidă a consumului şi – implicit – creşterea exponenţială a costurilor unitare de producere, în condiţiile menţinerii pierderilor în sistemul de distribuţie. Nici soluţia descentralizată, cu soluţii la nivel de bloc nu s-a dovedit, în puţinele cazuri în care a fost aplicată, a fi mereu fericită. Caseta nr. 5 prezintă o astfel de situaţie, în cazul utilizării energiei solare. Problema centrală, ca şi în cazul sistemului centralizat o reprezintă incapacitatea asociaţiei de proprietari de a suporta costurile de întreţinere, reparare şi retehnologizare a sistemului de încălzire: când Primăria a făcut o investiţie acolo, la centrala din Turnătorie, transformând-o din gaz lichid în gaz metan, s-a făcut un sondaj prin care oamenii erau întrebaţi dacă vor energie termică şi apă caldă. Răspunsurile primite înapoi au fost sub 50%, însă majoritatea declarau că nu mai sunt interesaţi de aşa ceva. Într-un fel a fost o decizie raţională, nemailivrându-se de atâţia ani pe bază de datorie, sau pe motiv că nu mai vroiau pentru că nu puteau face faţă la plată, conductele de distribuţie de la subsol nefiind de cea mai bună calitate etc. Au spus că nu au bani să plătească întreţinerea reţelei de distribuţie, că se gospodăresc sub altă formă (Administrator, asociaţie de proprietari, Câmpina). Ansamblul problemelor identificate în analiza calitativă este completat de calitatea apei calde şi a căldurii. Este vorba, pe de o parte, de cazurile dese în care apa caldă este colorată în urma contactului cu rugina sau cu alte materiale. Cauzele sunt multiple, fiind însă generate, în mare măsură, fie de reparaţii ale sistemului de distribuţie, fie de contactul permanent cu astfel de materiale, în cazul în care ţevile din sistemul de distribuţie sunt fisurate şi rămân în această stare pe termen lung. Pe de altă parte, este vorba de temperatura apei calde sau a agentului termic. Acestea se plasează destul de des sub parametrii normali. 9 ACCESUL LA UTILITĂŢI PUBLICE, ÎN ROMÂNIA 29 Caseta nr. 5 Despre unele probleme ale furnizării de apă caldă, în sisteme necentralizate Eu locuiesc într-un bloc care iniţial a fost prevăzut cu încălzire solară când au fost ele construite (un grup de 10 blocuri), instalaţie care, de fapt, nu a funcţionat niciodată, iar după 1990 chiar a fost dezafectată, aceste blocuri având însă şi branşament de conducte la subsol; acesta din urmă a intrat în nefuncţionare din 1996–1998 (din 1996 căldură şi din 1998 apă caldă, deşi până atunci furnizarea acesteia era cu program) din cauza restanţelor la plată ale locatarilor, situaţia materială grea suprapunându-se şi cu disponibilizările lucrătorilor de la Turnătorie. (Administrator asociaţie proprietari, zona Turnătorie, Câmpina). […] ştiind că oraşul nostru este oraşul cu cele mai multe zile însorite dintr-un an, sistem care la un anumit moment a funcţionat, iar oamenii erau mulţumiţi. Sistemul nu mai funcţionează, instalaţia a şi fost dezafectată între timp. (Liga Asociaţiilor de Proprietari, Câmpina). O situaţie aparte o au zonele urbane care nu au fost niciodată acoperite de sistemul centralizat. În puţine dintre aceste locuinţe a existat înainte de 1989 un sistem de asigurare a apei calde curente, însă sisteme de încălzire (cu lemne, cu gaz, cu combustibil lichid etc.) au fost dintotdeauna prezente. Încălzirea cu gaze naturale ar fi trebuit să fie cea mai eficientă, însă ea s-a izbit mereu de presiunea redusă a gazelor (mai ales în anii ’80, dar şi în prima parte a anilor ’90, datorită dependenţei de furnizorul sovietic, ulterior rus). Centralele dedicate încălzirii mai multor locuinţe individuale au reprezentat soluţii mai bune, însă au funcţionat, mai ales, în puţinele cazuri în care comunitatea şi-a agregat interesele sau în care au existat indivizi influenţi, care au asigurat sursele de aprovizionare cu combustibil. Caseta nr. 6 Despre furnizarea de apă caldă şi căldură în sistemul centralizat şi după falimentul acestuia, în Urlaţi Furnizarea căldurii şi a apei calde s-a oprit în 1993–’94, ca urmare a lipsei de fonduri a municipalităţii şi a dificultăţii de a menţine în funcţiune punctele termice care erau învechite. Pe de altă parte, nici populaţia nu ar fi avut posibilitatea să plătească pe timp de iarnă costurile mari asociate – aşa cum remarca unul dintre administratorii de la bloc – mai ales în condiţiile în care 30–40% din populaţie nu-şi plăteşte (sau nu poate plăti) întreţinerea de cca 150 000 lei pe perioada de primăvară–toamnă. (Departamentul pentru relaţiile cu Asociaţiile de proprietari, Primăria Urlaţi). Marea majoritate a gospodăriilor încălzesc cu gaze naturale de la reţea (racord separat de la ţeava din bucătărie care alimentează aragazul), utilizând racorduri/extinderi improvizate, neautorizate de Distrigaz. Distrigaz nu poate autoriza extinderea reţelei de gaze în interiorul apartamentului (mai multe focuri de gaz), deoarece blocurile nu sunt prevăzute din construcţie cu aerisiri. Singura autorizare pe care Distrigaz o poate face este aceea a centralelor termice de apartament. Concluzia este simplă: familiile de la bloc oficial nu încălzesc, neputând nici accesa ajutoarele pentru încălzire. Singurii care pot primi ajutor de încălzire sunt cei cu centrale termice, însă nu este cazul, deoarece veniturile acestora sunt peste baremul de eligibilitate. Din cele 1 072 de apartamente doar 117 aveau centrală proprie pe gaze, la momentul martie 2004 (mai sunt şi apartamente cu centrale pe curent electric, însă puţine, deoarece acestea sunt mai costisitoare). Cca 282 apartamente nu aveau gaze naturale – ceea ce înseamnă fie că nu încălzeau deloc, fie că încălzeau utilizând lemne. (Biroul de Asistenţă Socială, primăria Urlaţi). BOGDAN VOICU, MĂLINA VOICU 10 30 Mai mult, şi astăzi, ca şi în trecut, dificultăţile tehnice în furnizarea gazelor naturale la un debit satisfăcător şi nevoia de protecţie în faţa riscurilor de incendiu, explozie etc. fac ca o bună parte dintre cei care îşi instalează centrale de apartament să o facă ilegal, fără a avea aprobările necesare (situaţia pare a fi generalizată la o pondere importantă din populaţia celor câteva blocuri din Urlaţi, spre exemplu). Caseta nr. 7 Despre furnizarea de apă caldă şi căldură în Alexandria Noi, la finele fiecărui sezon de încălzire comunicăm disponibilitatea efectuării de reparaţii, întocmim devize estimative la cerere, le transmitem să le analizeze şi să dispună cât din valoarea de reparaţii sunt în stare să facă. Şi pot să spun că aproape repetat, de ani de zile, două, trei din 68 de asociaţii de proprietari, două, trei dacă au dat comenzi de remedieri, de reparaţii. Restul merg pe cârpeli, în termeni nu neapărat tehnici; s-a spart o conductă, ne cheamă, o sudăm la loc şi cu asta basta, numai să asigure ziua de mâine, în rest, despre garanţie şi despre ….cum să vă spun…statutul de proprietate îl percep foarte greu. Dacă sistemul merge cu pierderi şi costuri un pic ridicate faţă de alte părţi e generat, în primul rând, de starea subsolurilor, care este foarte gravă; la mai mult de jumătate din blocuri subsolurile sunt cu probleme deosebite. Ce înseamnă asta? Adică a venit timpul să facă reparaţii capitale şi nu le fac. Dar fenomenul n-a apărut în această iarnă, ci trenează de vreo 2–3 ani de când tot atenţionăm: „Reparaţi-vă subsolurile, că o să avem sincope în furnizare în perioada de iarnă”. […] Care e situaţia cu apa caldă? Apa caldă …noi avem un program jenant, atipic. Motivând lipsa banilor, asociaţiile au cerut „anu’ ăsta ne dai o dată sau de două ori pe săptămână”. Anul ăsta am trecut la un program de trei ore în fiecare seară. Tot aşa…doream mai mult sau doream să fie nu trei ore, cinci ore sau zece ore pe zi, dar totul a plecat de la putinţa lor de a achita şi au zis „Dom’le ….”. N-am mai ţinut cont de părerea asociaţiilor şi le-am spus „Care nu vreţi apă caldă, veniţi şi vă debranşez individual”. E adevărat că am avut câteva sute de cereri de debranşare individuală. (Compania de furnizare a apei calde şi căldurii, Alexandria). Între studiile de caz realizate, ca şi la nivel naţional, Ploieştiul are o situaţie aparte. Producerea parţială a agentului termic în rafinăriile din oraş (în special la Brazi) a determinat menţinerea preţului de cost la un nivel redus şi diminuarea restanţelor, oferind şi posibilitatea unor reparaţii parţiale ale conductelor. Debranşările s-au menţinut la un nivel redus: la sfârşitul lui 2003, erau 14% apartamente debranşate total sau parţial, însă doar 2,3% din total apartamentelor din blocurile ploieştene nu aveau nici o sursă de încălzire (exceptând eventualele 3 radiatoare electrice) . Informaţiile sunt furnizate de compania locală de distribuire a agentului termic. Problema centrală aici părea a fi calitatea instalaţiilor, ţevile a căror durată de viaţă fusese deja depăşită, mai ales cele aflate în proprietatea 3 Situaţia este complet diferită în Alexandria, spre exemplu. Conform directorului regiei de distribuţie a energiei termice, debranşările atingeau, la sfârşitul lui 2003, aproximativ 20%. Dintre locuinţele debranşate, doar o zecime (2% din totalul apartamentelor) aveau o sursă alternativă de încălzire. 11 ACCESUL LA UTILITĂŢI PUBLICE, ÎN ROMÂNIA 31 locatarilor sau asociaţiilor, adesea lipsiţi de posibilitatea de a le repara sau înlocui. Aceeaşi chestiune se anunţă a fi una extrem de dificilă pentru anii imediat următori, în majoritatea localităţilor urbane care dispun de sisteme centralizate (vezi şi Caseta nr. 7). Interesantă este situaţia locuinţelor individuale (caselor) care au rămas în oraşe. În Alexandria, doar 10 din aproximativ 3 000 fuseseră conectate la reţeaua centralizată de apă caldă şi încălzire. Situaţia este comună întregii ţări. Mult timp, aceasta a constituit o sursă de disconfort relativ, însă în anii din urmă ea tinde să se transforme, în funcţie de resursele gospodăriei, într-un avantaj relativ, deschizând calea către accesul la utilităţi superioare, în condiţiile problemelor manifeste ale sistemelor centralizate. Caseta nr. 8 Despre furnizarea de apă caldă şi căldură în Roşiorii de Vede Sunt centrale termice de cartier care au avantajul ca îşi pot adapta programul la solicitarea asociaţiilor de proprietari, reţelele pot fi ţinute sub control în privinţa pierderilor, apa caldă se poate furniza la solicitare, pe programe diferenţiate… Regimul de furnizare a apei calde este la cerere? Da. Fiind mai mari cheltuielile pe perioada de iarnă, nu am avut solicitări, dar acum sperăm că vor fi. Oamenii nu puteau plăti şi mai este o problemă tehnică, centralele au fost astfel gândite că nu pot furniza concomitent agent termic şi apă caldă, ori una ori alta şi au preferat căldura. Nu a fost nici o solicitare, dacă furnizam apa caldă, întrerupeam căldura. Aş dori să vă întreb câte ceva despre gigacalorimetru. Există aşa ceva în Roşiori? Da. Sunt cam 120 de scări care au. Şi-au montat pe cont propriu. Sunt montate cam de două sezoane. Acum sunt mulţumiţi, dar nici la pauşal nu erau facturi mari. Ce se întâmplă cu pierderile? Cine le suportă? Noi. Soluţia este modernizarea centralelor şi înlocuirea reţelelor, dar nu sunt bani la Consiliul Local. Program de modernizare există, dar nu sunt resurse financiare. Ştiţi dacă există familii care au montat boiler? Da, mai mult de un sfert. (Compania de furnizare a apei calde şi căldurii, Roşiorii de Vede). […] numai o parte dintre debranşări au la bază motive economice, existând familii a căror motivaţie a fost legată de preţul ridicat în raport cu calitatea serviciului (au zis: „căldură tot nu este, de ce s-o mai plătesc”), sau instalarea centralelor de apartament pe butelie (proiectul de racordare la reţeaua de gaz natural este în desfăşurare, numărul celor care au putut monta centrale pe bază de gaz este încă redus). (Asociaţia de Proprietari – Roşiorii de Vede). Aceasta poate fi şi una dintre explicaţiile lipsei generale de preocupare a autorităţilor faţă de aceste zone de case, mai rar definite ca problematice din punctul de vedere al accesului la încălzire şi apă caldă. Apa caldă tinde însă să fie o problemă (şi) pentru cei care locuiesc la case, mai ales în cazul celor lipsiţi de canalizare. Locuirea precară, în ceea ce priveşte apa caldă şi încălzirea se defineşte prin absenţa acestora. Ea se asociază, în general, cu lipsa de venituri, cu supraaglo- merarea locuinţelor, cu locuirea în cartiere mărginaşe, la case sau în zone de BOGDAN VOICU, MĂLINA VOICU 12 32 4 blocuri, în special în cele parţial dezafectate sau subpopulate. În oraşe precum Urlaţi, situaţia precarităţii locuirii la bloc este complicată de colapsul sistemului centralizat şi de neomogenitatea ridicată a statusului colocatarilor din blocuri. Problema accesului la standardele moderne de utilizare a apei calde şi a căldurii nu este însă una strict specifică populaţiei care locuieşte în condiţii de precaritate. Ea este determinată, în linii mari, de dificultăţile îndeplinirii acestor standarde pentru întreaga populaţie. Detaliile agravante (instalaţii interioare neîngrijite, costuri greu de suportat etc.) sunt, mai degrabă, de natură secundară. Primează dificultatea furnizării la modul general a celor două utilităţi, indecizia comunităţilor şi a societăţii în a decide asupra principiilor generale de identificarea unor soluţii în acest sens. Sintetizând, principalele concluzii sunt cele de mai jos: – În oraşele României, pe ansamblu, accesul (continuu) la apă caldă şi căldură reprezintă încă un deziderat, o parte însemnată din populaţie plasându-se, din acest punct de vedere, sub standardele moderne. – Oraşele mari şi mijlocii prezintă o situaţie, în general, mai bună decât cele mici. – Situaţia tinde să fie comună pentru locuinţele individuale sau situate în ansambluri mici (vile, case) şi apartamentele de bloc. Casele individuale au fost şi sunt încă în mică măsură incluse în sisteme centralizate sau comune de încălzire (centrale de cvartal). Ele tind să nu aibă acces la această utilitate. – Apartamentele de bloc au acces la apă caldă şi căldură, majoritatea în regim centralizat sau de cvartal. O bună parte din debranşări au afectat gospodăriile mai înstărite, care şi-au permis înlocuirea sistemelor centralizate cu centrale de apartament. Problema majoră este legată de acele apartamente care, în urma debranşării, au rămas fără surse de încălzire şi de furnizare a apei calde. Deşi puţine, aceste gospodării tind să fie concentrate mai ales în oraşe mici, în care sistemele centralizate se află în colaps (vezi, spre exemplificare, studiul de caz realizat în Urlaţi). ALIMENTAREA CU ENERGIE ELECTRICĂ Din punctul de vedere al alimentării cu energie electrică, situaţia locuirii în România nu ridică probleme deosebite. Datele recensământului din 2002 indică 4 Cele trei oraşe din judeţul Teleorman investigate tind să urmeze un model comun al înmulţirii numărului de apartamente neocupate, mergând, în cazul Alexandriei, până spre câteva mii. Există o tendinţă de depopulare a oraşelor neatractive economic, cu industrii intrate în colaps. Exemplelor din Teleorman li se pot adăuga cele din valea Jiului, în care există blocuri întregi în care mai sunt locuite foarte puţine apartamente (un articol din Evenimentul Zilei, din 9 iulie 2004, semnala existenţa unui bloc din localitatea Mătăsari, în care mai era ocupat un singur apartament, debranşat de la orice utilitate publică. În altul dintre blocurile vecine mai erau şase familii, iar exemplul nu este singular). În schimb, oraşele atractive din punctul de vedere al migraţiei forţei de muncă tind să devină mai aglomerate. 13 ACCESUL LA UTILITĂŢI PUBLICE, ÎN ROMÂNIA 33 faptul că 97% din locuinţele din România sunt conectate la reţeaua de energie electrică (vezi axa referitoare la alimentarea cu energie electrică a locuinţelor). Aceleaşi date indică faptul că, în mediul urban, 99% din locuinţe sunt conectate la reţeaua de energie electrică, în timp ce în mediul rural, 95% dintre locuinţe sunt conectate. Figura nr. 2 Diferenţele între localităţile urbane, în funcţie de accesul locuinţelor la energia electrică regiuni Moldova Muntenia Dobrogea Oltenia Crişana Transilvania Banat % locuinţe alimentate cu energie electrică Bucureşti + Ilfov Număr de gospodării în localitate (logaritm natural) Sursa: Recensământul 2002. Punctele reprezintă oraşe. Datele prezentate în Figura nr. 2 indică faptul că există anumite diferenţe regionale, în ceea ce priveşte accesul populaţiei la energie electrică. Regiunea în care conectarea la reţeaua electrică este cea mai scăzută (95%) este Moldova. Cu toate acestea, în ceea ce priveşte accesul populaţiei urbane şi în Moldova, 99% dintre gospodării sunt conectate la reţeaua de energie electrică. Datele care provin din Ancheta asupra Condiţiilor de Viaţă (ACOVI) 2002 arată că doar în 7 cazuri din 4 756 de locuinţe din mediul urban, aflate în eşantion, iluminarea se face pe altă cale decât alimentarea cu energie electrică. În acest context, se poate afirma că locuirea urbană nu are de suferit de pe seama alimentării cu energie electrică. BOGDAN VOICU, MĂLINA VOICU 14 34 Caseta nr. 9 Despre probleme legate de alimentarea cu energie electrică Încasările de la consumatori se face în proporţie de 80%. O problemă importantă a societăţii Electrica este sustragerea de energie electrică. [...]. Pentru anul 2003, s-au raportat aproximativ 500 de furturi. Furturile se realizează prin mai multe metode, cum ar fi: spargere contor, inversare nul, transformatoare. Populaţia în cauză este de etnie rromă, preponderent cu contracte de închiriere a apartamentelor tip locuinţe sociale, unde au fost repartizaţi de Primărie, care nu îşi mai asumă responsabilitatea în ceea ce priveşte populaţia repartizată. Nr. de locuinţe debranşate datorită neplăţii: 31 de abonaţi deconectaţi în ultimele două zile – 9 şi 10 martie – (deconectarea se face la 60 de zile de la data emiterii facturii neachitate; 15 zile pentru plată, 30 de zile fără a plăti penalităţi, după alte 15 zile, deconectarea). Branşamentul nou la casă costă 7–10 milioane. (Electrica, Alexandria). Pentru oraşul Roşiorii de Vede, suma totală a restanţelor consumatorilor casnici se ridică la 267 048 000 (mai mult de două facturi restante). Deşi conform reglementărilor ANRE în vigoare, societatea ar fi trebuit să întrerupă furnizarea energiei electrice, în cazul consumatorilor cu mai mult de două facturi restante, există o oarecare „toleranţă” faţă de întârzierile la plată, datorată pe de o parte, numărului mare de datornici (cca. 280 consumatori) şi incapacităţii unităţii de a opera (din cauza lipsei de personal) toate debranşările. Debranşările au fost operate, până în acest moment, de regulă în cazul consumatorilor cu peste trei facturi restante. (Electrica, Roşiorii de Vede). «Am plătit la zi şi acuma ne spune că trebuie să dăm 7 milioane ca să ne pună lumina din nou, dar eu nu ştiu din ce cauză… contorul era bun, îl aveam… n-am plătit la timp şi au venit şi l-au luat şi acum trebuie să dăm 7 milioane şi eu de unde să dau cu atâţia copii? Eu n-am nici un venit, n-am nimic. Muncesc cu ziua». (locuitor, zona precară, Alexandria). Cu toate acestea, datele calitative, culese prin intermediul studiilor de caz indică faptul că şi în mediul urban alimentarea cu energie electrică ridică anumite probleme. Aşa cum reliefează atât angajaţii Electrica din judeţul Teleorman, cât şi locuitorii zonelor precare, furnizarea energiei electrice către consumatorii casnici generează o serie de probleme. În primul rând este vorba despre neplata facturilor către Electrica. Neplata a cel puţin două facturi duce, conform legii, la debranşarea consumatorului respectiv. Aşa cum reiese din interviurile cu personalul Electrica, regia nu operează totdeauna debranşarea în urma neplăţii a două facturi, existând un fel de toleranţă, datorată numărului mare de datornici şi incapacităţii regiei de a opera debranşările. Debranşarea atrage după sine o situaţie destul de dificilă pentru gospodăria respectivă, deoarece rebranşarea costă în jur de 7 milioane, o sumă uneori aproape imposibil de plătit, mai ales pentru locuitorii zonelor precare. Cei aflaţi în situaţie de sărăcie, de obicei locatari ai locuinţelor sociale, conform spuselor celor de la Electrica Alexandria, nu au cum să plătească aceşti bani, ceea ce presupune că indivizii respectivi nu mai au acces la furnizarea de energie electrică pentru o perioadă de timp destul de lungă. Cu toate acestea, cei aflaţi în situaţia respectivă nu sunt complet lipsiţi de acces la energia electrică, deoarece se conectează ilegal. Conform angajaţilor Electrica, furtul este o problemă importantă cu care se 15 ACCESUL LA UTILITĂŢI PUBLICE, ÎN ROMÂNIA 35 confruntă regia. Reacţia regiei a fost de a securiza reţeaua de distribuţie a energiei, astfel încât să prevină furturile, deşi această operaţiune este destul de costisitoare. Pentru cei debranşaţi, soluţia este furtul de curent direct din reţea sau branşarea prin contorul vecinului care acceptă acest lucru şi împarte costul energiei electrice cu cel branşat ilegal (conform S.D., 46 ani, locatar zonă precară Alexandria). Aceste soluţii însă îl expun pe cel care recurge la ele unor riscuri suplimentare. Pe de o parte este vorba de pericolul incendiilor care pot să apară datorită instalaţiilor improvizate prin care se face conectarea la reţeaua de electricitate. Pe de altă parte, furtul de electricitate se pedepseşte conform legii, cel care este prins trebuind să suporte consecinţele. În plus, chiar dacă nu se întocmeşte dosar penal pentru furt de energie electrică, cel debranşat este expus riscului de a rămâne oricând fără curent electric, fie că regia de electricitate îi desfiinţează instalaţia improvizată, fie că vecinul nu mai acceptă situaţia. Pe de altă parte, multiplele instalaţii artizanale, precum şi vechimea instalaţiilor din zonele cu locuire precară afectează calitatea distribuirii energiei electrice. Branşarea ilegală poate produce defecţiuni ale reţelei de distribuţie a energiei electrice, ce afectează întreaga comunitate branşată la aceeaşi instalaţie, chiar dacă o parte a rezidenţilor zonei îşi plătesc regulat facturile. În plus, reţeaua de distribuţie a energiei este veche şi necesită reparaţii pe care rezidenţii nu le fac, din cauza lipsei de interes şi de resurse. Caseta nr. 10 Despre probleme legate de alimentarea cu energie electrică Avem, dar sunt probleme. Când ţi-e lumea mai dragă, îl taie pentru că nu se plăteşte. Uneori vine cu putere şi arde tot ce este în priză. Aici este un punct slab. Reţeaua este şi ea făcută prost, cârpită, înnădită. Fiecare cum vrea umblă la panoul electric, pentru că este comun, pe scară. Se mai întrerupe şi câte o lună. (locuitor, zonă precară, Roşiorii de Vede). Concluzionând, se poate spune că majoritatea covârşitoare a locuinţelor din România are acces la energie electrică. În zonele urbane acoperirea este de 99%, neexistând, practic, probleme generate de posibilităţile de acces la reţeaua de energie electrică. Probleme legate de distribuţia şi accesul la energia electrică ţin, pe de o parte, de neplata facturilor către Electrica, iar pe de alta, de furtul de energie, care apare în general în cazul celor debranşaţi. Cei care au fost debranşaţi recurg la furtul din reţea, cel mai probabil, din cauza costului crescut al rebranşării. Conectarea ilegală îi expune pe cei care o practică la numeroase riscuri, de ordin juridic şi nu numai. GAZELE NATURALE Accesul locuinţei la gaze naturale conferă un confort sporit locuirii, reducând în acelaşi timp riscul incendiilor. Pe de altă parte, gazele naturale reprezintă un combustibil folosit nu numai pentru gătit, ci şi unul utilizat pentru încălzirea BOGDAN VOICU, MĂLINA VOICU 16 36 locuinţei. Chiar şi în cazul în care încălzirea locuinţei este prevăzută a se face în alt mod, unele gospodării aleg această cale pentru încălzire, pentru că este mai ieftină comparativ cu încălzirea centrală. Cu toate acestea, accesul la reţeaua de gaze naturale nu este disponibil tuturor gospodăriilor din România. Datele avute la dispoziţie (ACOVI 2002) indică faptul că doar 42% dintre gospodăriile investigate au acces la reţeaua de gaze naturale. Disparităţile urban – rural sunt majore în această privinţă: în timp ce doar 9% din gospodăriile rurale au acces la reţeaua de gaze naturale, 75% din gospodăriile urbane beneficiază de această facilitate. Se poate spune că mediul urban beneficiază de o acoperire destul bună, în ceea ce priveşte accesul la gaze naturale. În plan regional, disparităţile de acces la reţeaua de gaze naturale sunt majore. Astfel, Dobrogea are acoperirea cea mai slabă, doar 1% din gospodării având acces la reţeaua de gaze naturale, în timp ce Transilvania, precum şi Bucureştiul şi zona limitrofă beneficiază de o reţea care acoperă peste 60% dintre gospodării. Cu toate acestea, accesul gospodăriilor din mediul urban, deşi este diferenţiat pe regiuni, este mult mai larg. Dobrogea se menţine tot pe ultimul loc cu o acoperire de doar 1% din gospodării, însă în celelalte regiuni mai mult de jumătate dintre gospodăriile urbane au acces la reţeaua de gaze naturale. Datele furnizate de ACOVI 2002 arată că există diferenţe între oraşe, în ceea ce priveşte accesul locuinţelor la reţeaua de gaze naturale. Astfel, oraşele mari şi foarte mari (peste 100 000 şi 200 000 de locuitori) sunt mai bine acoperite, comparativ cu cele mici, în care doar jumătate dintre rezidenţi au acces la reţeaua de gaze naturale. În ceea ce priveşte racordarea la reţeaua de gaze naturale a caselor individuale, aceasta este inferioară faţă de cea a blocurilor. În timp ce 55% dintre casele individuale din oraşe sunt conectate la reţeaua de gaze, 83% dintre gospodăriile celor care locuiesc la bloc au acces la această reţea. Scoţând Dobrogea din analiză, care este un caz atipic, procentul blocurilor urbane racordate la reţeaua de gaze creşte. Analizând racordarea la gaze naturale din punctul de vedere al statutului de ocupare al locuinţei se observă că situaţia cea mai proastă o au gospodăriile care locuiesc cu chirie la stat. Doar 46% dintre gospodăriile care locuiesc cu chirie la stat sunt racordate la reţeaua de gaze naturale, în timp ce la celelalte categorii, racordarea depăşeşte 75% dintre gospodării. Accesul gospodăriilor la reţeaua de gaze naturale este influenţat de veniturile gospodăriei. Astfel, accesul gospodăriilor din primele decile de venit este mai scăzut decât cel al gospodăriilor din decilele superioare. Se poate spune că accesul la reţeaua de gaze creşte odată cu creşterea veniturilor gospodăriei. Datele de tip calitativ, culese prin intermediul studiilor de caz, pun în lumină o serie de probleme specifice care apar în zonele urbane. În timp ce în Prahova toate zonele urbane investigate erau racordate la reţeaua de gaze naturale, în Teleorman situaţia era diferită. În Roşiorii de Vede racordarea la reţeaua de gaze a început abia în 2002, astfel că doar un număr redus de gospodării are acces la gaze 17 ACCESUL LA UTILITĂŢI PUBLICE, ÎN ROMÂNIA 37 naturale. Conform spuselor celor de la Primăria Roşiori, în general, este vorba despre persoane cu situaţie materială bună. Pentru rezidenţii zonelor cu locuire precară nu numai lipsa banilor constituie o piedică în conectarea la reţeaua de gaze. Pe lângă dificultăţile financiare, aceştia se confruntă cu o serie de probleme de ordin tehnic generate de lipsa de spaţiu şi de calitatea proastă a construcţiilor. Conform celor de la Primăria Roşiori, montarea conductelor de gaze este dificilă în anumite blocuri în care nu există spaţiul necesar realizării racordurilor. Caseta nr. 11 Probleme legate de racordarea la reţeaua de gaze, în zone cu locuire precară Zona de nord, care are blocuri făcute rapid, ce trebuia să asigure o locuinţa mai mult s-au mai puţin confortabilă celor angajaţi pe platformele din Roşiori şi care proveneau din rural, aceasta fiind zona Intim. Acestea sunt făcute din prefabricate şi, într-adevăr, nici ca spaţiu nici ca intimitate nu se compară cu zonele centrale. Acolo avem probleme când trebuie să facem un proiect de gaze, deoarece sunt necesare respectarea unor norme ce ţin de suprafaţa necesară. Avem probleme cu camerele şi locurile unde amplasăm aparatele. (Primăria Roşiorii de Vede). Restanţele la plata facturilor pentru gazele naturale diferă de la o localitate la alta, în funcţie de puterea economică a locuitorilor. În timp ce în Ploieşti cei de la Distrigaz spun că nu se confruntă cu problema facturilor restante, şi că doar un mic procent – 2–3% – dintre abonaţi sunt restanţieri, la Urlaţi, patru din cele cinci asociaţii de locatari au restanţe către Distrigaz. Caseta nr. 12 Problema restanţelor la plata facturilor pentru gaze naturale Nu există zone cu debranşări din cauza neplăţii. Doar 2–3% din beneficiari sunt răi platnici, însă aceste probleme s-au mai remediat, datorită ajutorului de încălzire acordat de către Guvern. (Servicii publice, Câmpina). Pe de altă parte, calitatea instalaţiilor de distribuire a gazelor este una destul de bună, în tot cazul, una superioară celor de la apă–canal. În cazul distribuţiei de gaze naturale, pierderile din reţea datorate defecţiunilor acesteia se pot solda cu explozii şi incendii. Din acest motiv, calitatea conductelor este mai bună, iar pierderile sunt mai mici, astfel că facturile reflectă, în mare măsură, consumul realizat de către gospodărie/asociaţia de locatari. Caseta nr. 13 Pierderile de gaze naturale în reţeaua de distribuţie La gaze nu e cazul, că nu ne permitem să avem pierderi, dat fiind pericolul exploziilor, dar la apă se întâmplă. (Distrigaz Ploieşti). BOGDAN VOICU, MĂLINA VOICU 18 38 Problemele cu care se confruntă Distrigaz ţin, în mare măsură, de furtul de gaze naturale. În cazul gazelor naturale, furtul este de două tipuri: încercare de fraudă la înregistrarea consumului de gaze şi furtul prin consum mai mare decât cel plătit la pauşal. În primul caz, gospodăria respectivă încearcă să falsifice înregistrarea consumului de gaze, defectând, prin diferite metode, contorul de gaze. În cel de-al doilea caz, furtul nu se face, practic, de la Distrigaz, ci de la asociaţia de locatari. Este vorba despre apartamente de bloc care extind reţeaua de gaze naturale dincolo de limitele permise şi luate în calcul la plata întreţinerii, în scopul de a se încălzi. Aceste extensii sunt, în general, realizate prin instalaţii artizanale neautorizate, care reprezintă multiple riscuri de incendiu, intoxicaţie cu gaz sau explozie. Caseta nr. 14 Furtul de gaze naturale: o problemă a Distrigaz şi a asociaţiilor de locatari Acum se fură mai puţin. Da’ se fură. Am văzut furăciuni de nici prin cap nu îţi trece: introducere obiecte în contor, furturi din branşamente; am găsit branşamente false, conducte înţepate. În general, la blocuri. Au fost şi furturi prin montarea ilegală de centrale, godine şi alte elemente de încălzit, fără separaţie de gaze. Din coloana comună ai un foc care merge la aragaz şi ei au tras ţeavă sau furtun şi au înşirat prin toată casa. Ăsta e furt de la ceilalţi, nu e de la noi. Ăsta e un aspect, că fură el de la ceilalţi, dar prin aceste improvizaţii expune tot blocul, că nu poate să facă o legătura super rigidă, trebuie să facă o legătură rapidă, ca în caz de ceva, să smulgă furtunul să fugă să îl ascundă. (Distrigaz, Ploieşti). O problemă mai mare este ce a conectărilor/extinderilor neregulamentare, destul de multe gospodării (îndeosebi la bloc) extinzându-se prin utilizarea unor furtunuri (improvizaţii) trase de la principală, din bucătărie/aragaz pentru a încălzi sobele/godinele din dormitoare. Riscul de explozie, foc, intoxicare este foarte mare, însă oamenii nu au cu ce să se încălzească. De asemenea, multe dintre burlanele şi coşurile de aerisire sunt scoase prin conducta de ventilaţie/aerisire a blocului, ceea ce face ca locatarii care locuiesc deasupra să fie supuşi riscului de intoxicare (Distrigaz, Urlaţi). Pe baza celor prezentate pot fi trase câteva scurte concluzii: – Accesul la reţeaua de gaze naturale este mult mai scăzut în mediul rural comparativ cu cel urban. – Zonele urbane cu accesul cel mai scăzut la reţeaua de gaze naturale se află în Dobrogea, în timp ce în restul regiunilor urbane peste 70% dintre locuinţe au acces la reţeaua de gaze naturale. – Racordarea la gaze naturale în mediul urban este mai scăzută pentru casele individuale, comparativ cu apartamentele de bloc. – Restanţele consumatorilor casnici urbani la plata facturilor pentru gaze naturale diferă de la o localitate la alta, fiind zone în care nivelul restanţelor este foarte scăzut, precum şi zone cu multe restanţe (vezi cazul Urlaţi). – Branşarea ilegală şi extinderea ilegală a instalaţiilor de gaze naturale prezintă un pericol crescut pentru cei care le practică şi pentru vecinii lor. 19 ACCESUL LA UTILITĂŢI PUBLICE, ÎN ROMÂNIA 39 CANALIZAREA Datele de tip cantitativ avute la dispoziţie indică faptul că accesul la canalizare se realizează, preponderent, prin intermediul reţelei publice. De asemenea, se poate observa că există diferenţe semnificative în ceea ce priveşte accesul la canalizare între mediul urban şi cel rural. Astfel că, în timp ce în mediul urban 68% dintre locuinţe sunt racordate la sistemul public de canalizare, doar 3% din locuinţe au acces la sistemul public în mediul rural. În schimb, în mediul rural, un procent mai mare – 11% din gospodării – au propriul sistem de canalizare. Există disparităţi regionale importante, în ceea ce priveşte accesul la canalizare. Zonele cu acoperirea cea mai scăzută, atât în sistem propriu, cât şi prin reţeaua publică, sunt Moldova, Muntenia şi Oltenia, în timp ce Dobrogea, Banatul şi Crişana au o acoperire mult mai largă. O excepţie o constituie Bucureştiul şi zona limitrofă unde 94% dintre gospodării au acces la sistemul public de canalizare. Datele Recensământului Populaţiei şi Locuinţelor din 2002 arată că accesul la canalizare diferă în funcţie de dimensiunea oraşului. Astfel, în zonele urbane mai mari, cu peste 100 000 de locuitori, peste 90% dintre locuinţe au acces la sistemul public de canalizare. Se poate afirma că accesul la sistemul public de canalizare scade odată cu dimensiunea oraşului. În oraşele mici, cu mai puţin de 30 000 mii de locuitori, doar 54% dintre locuinţe sunt racordate la sistemul public de canalizare, în timp ce numărul gospodăriilor care au sistem propriu de canalizare este mai mare, cam de 13%. Luând în considerare numai mediul urban, se constată diferenţe regionale relativ scăzute în ceea ce priveşte accesul la sistemul public de canalizare. Datele din ACOVI 2002 indică faptul că Muntenia şi Oltenia au acoperirea cea mai scăzută cu reţea publică de canalizare. Însă diferenţe inter-regionale sunt destul de reduse, în mediul urban. În Oltenia şi Muntenia 81% dintre gospodării au acces la reţeaua publică de canalizare, în timp ce în zonele cu maximă acoperire, cum ar Banatul sau Bucureştiul şi zona limitrofă, acoperirea variază între 98% şi 91%. Datele ACOVI 2002 arată că, în zonele urbane, diferenţele majore în ceea ce priveşte accesul la sistemul public de canalizare apar între casele individuale şi apartamentele de bloc. În timp ce doar 54% dintre casele individuale sunt racordate la sistemul public de canalizare, 95% dintre apartamentele situate în blocuri cu mai puţin de 10 apartamente au acces la canalizare şi toate apartamentele din blocurile cu mai multe de 10 apartamente sunt racordate la sistemul public. Dotarea cu sistem de canalizare propriu este destul de redusă, astfel că doar 12% dintre cei care locuiesc la casă individuală au un astfel de sistem şi 35% nu au acces la nici un fel de sistem de canalizare. În ceea ce priveşte accesul la canalizare, în funcţie de statutul de ocupare al locuinţei, nu există diferenţe majore între locuinţele ocupate de proprietari şi cele locuite de chiriaşi. Singura diferenţă care apare o reprezintă locuinţele închiriate de BOGDAN VOICU, MĂLINA VOICU 20 40 la stat, în cazul cărora accesul la canalizare este semnificativ mai redus, 20% dintre aceste gospodării neavând acces la nici un tip de sistem de canalizare. Acest fapt poate fi explicat şi prin lipsa de fonduri din partea proprietarului, care este statul, fonduri ce ar urma să fie investite în modernizarea imobilelor. Accesul la canalizare diferă şi în funcţie de decila de venit în care se află gospodăria respectivă. Se poate spune că probabilitatea de racordare la sistemul public de canalizare al populaţiei urbane creşte odată cu veniturile gospodăriei. Astfel, gospodăriile din primele decile au un acces mai scăzut, în comparaţie cu cele din decilele superioare. Dotarea cu sistem propriu de canalizare este destul de redusă pentru întreg eşantionul de gospodării din ACOVI 2002, însă şi în acest caz apar diferenţe între decilele de venit. Gospodăriile din decilele superioare sunt dotate în măsură mai mare cu sistem propriu de canalizare, comparativ cu cele din decilele inferioare. În timp ce 11% din prima categorie de gospodării au sistem propriu de canalizare, doar 4% din gospodăriile din ultima decilă au acces la un astfel de sistem de canalizare. În ceea ce priveşte statutul de ocupare al locuinţei şi dimensiunea oraşului, nu există diferenţe semnificative, în ceea ce priveşte accesul la canalizare. Aceste diferenţe sunt practic induse doar de dimensiunea localităţii, însă în interiorul grupurilor determinate de statutul de ocupare al locuinţei nu există diferenţe statistic semnificative. Studiile de caz realizate în zone urbane din judeţele Prahova şi Teleorman subliniază diferenţa între accesul caselor individuale la canalizare şi cel al blocurilor. În toate oraşele în care s-au realizat studiile de caz, problema accesului la canalizare apare în cazul caselor individuale, acestea fiind în măsură redusă legate la reţeaua de canalizare urbană. Problema este mai accentuată în cazul oraşelor mici, precum Câmpina sau Alexandria sau Roşiori, şi mai redusă în cazul Ploieştiului. În Câmpina, de exemplu, majoritatea utilizatorilor serviciilor de canalizare locuiesc la bloc, cartierele de case nefiind racordate. Astfel că zonele cu locuire precară se diferenţiază sub aspectul accesului la canalizare. Chiar dacă locuinţele sunt de calitate proastă, totuşi în blocurile cu locuire precară este asigurat accesul la canalizare, spre deosebire de zonele cu case, în care racordarea este redusă. Accesul la canalizare oferă, totuşi, un oarecare confort locuirii, reducând posibilitatea apariţiei unor boli infecţioase generate de lipsa de igienă. Dincolo de accesul mai redus al locuinţelor la canalizare, mai ales în oraşele mici, întreţinerea serviciilor de canalizare se loveşte de o serie de probleme specifice. Conform angajaţilor întreprinderilor care se ocupă de canalizare, în oraşele în care s-au desfăşurat studiile de caz, lipsa canalizării în cartierele de case, precum şi instalaţiile necorespunzătoare (haznale, în loc de fose septice) duc la vicierea pânzei freatice, din cauza infiltrării dejecţiilor în apele freatice. Acest fapt generează riscul apariţiei unor focare de infecţie care afectează nu doar cartierul cu locuire precară, ci întreaga comunitate urbană. 21 ACCESUL LA UTILITĂŢI PUBLICE, ÎN ROMÂNIA 41 Caseta nr. 15 Probleme generate de lipsa canalizării Pentru că toată lumea din cartierele care nu au canalizare, au hazna, nu fosă septică, atunci tot ce înseamnă apă din hazna se infiltrează în primul strat de apă freatică. Noi am făcut analize şi, deja, apa este nepotabilă. Am avut grijă şi am pus afişe la nişte izvoare naturale, la aşa-zisele şipote, întrucât apa este deja infestată. (Servicii publice, Câmpina). Dincolo de lipsa accesului la sistemul public de canalizare sau de lipsa unui sistem propriu de canalizare, fapt care scade simţitor calitatea locuirii, canalizarea mai ridică şi o altă serie de probleme. O parte dintre aceste probleme sunt de ordin tehnic: subdimensionarea reţelei, în comparaţie cu nevoile actuale ale oraşului, vechimea conductelor, care duce la apariţia fisurilor sau la înfundări frecvente, absenţa unei staţii de epurare corespunzătoare normelor în vigoare. Toate acestea duc la disfuncţii ale reţelei de canalizare, care se reflectă în serviciile oferite populaţiei. În cazul înfundării sau spargerii conductelor, apa reziduală refulează în subsolurile blocurilor, sau chiar în apartamente, constituind un focar de infecţie. Caseta nr. 16 Probleme tehnice ale canalizării urbane Sunt foarte multe probleme tehnice...reţeaua este subdimensionată faţă de nevoile şi faţă de dezvoltarea oraşului, staţia de epurare este jalnică...ea opreşte doar gunoaile foarte mari, fiind nişte procese însă mai mult de natură empirică; avem probleme, pentru că ea trebuie întreţinută, zilnic facem decolmatări. Avem un utilaj cu un jet de înaltă presiune. 90% din lucrările pe care le operăm în reţeaua de canalizare are în vedere decolmatarea (curăţirea) reţelei. (Servicii publice, Ploieşti). Pe de altă parte, o parte dintre aceste probleme sunt generate chiar de către utilizatorii casnici. Conform declaraţiilor personalului întreprinderilor care asigură canalizarea publică, în cele mai multe cazuri canalizarea se înfundă pentru că oamenii aruncă în canalizare o serie de obiecte de dimensiuni mari, care înfundă conductele, generând probleme de ordin tehnic. Caseta nr. 17 Probleme tehnice ale reţelei de canalizare Oamenii încă nu sunt atât de civilizaţi, încât să nu arunce în canalizarea menajeră orice. S-o fi numind ea menajeră, dar asta nu înseamnă că în canalizarea menajeră arunci varză, lanţuri, bâte, ştrampi, tampoane, sticle, cârpe, tot ce vrei şi ce nu vrei. (Angajat, servicii publice, Câmpina). Ca şi în cazul energiei electrice, există conectări clandestine la reţeaua de canalizare, deşi din punct de vedere tehnic acest tip de conectare e mai dificil de realizat. În plus, ca şi la celelalte tipuri de servicii există răi platinici, deşi conform BOGDAN VOICU, MĂLINA VOICU 22 42 declaraţiilor celor care oferă astfel de servicii taxa nu este foarte mare. Cu toate că există restanţieri la plata acestor servicii, toleranţa din partea furnizorilor este mult mai mare, din cauza dificultăţilor tehnice pe care le ridică debranşarea şi apoi rebranşarea. Caseta nr. 18 Probleme generate de canalizarea urbană La canalizare procesul e mai complicat de realizat, dar aceasta nu înseamnă că nu sunt clandestini şi în acest segment. Aici şi cu rău-platnicii e mai complicat, pentru că soluţia tehnică de a-i debranşa este mai complicată. Debranşăm când chiar ştim că este o problemă ireversibilă, pentru că ulterior dacă vine şi plăteşte, e o muncă foarte mare să îl rebranşăm. (Angajat, servicii publice, Ploieşti). Din datele avute la dispoziţie se pot evidenţia câteva concluzii: – Accesul la canalizare, luând în considerare atât accesul la sistemul public, cât şi instalaţiile individuale, este mult mai mare în mediul urban, comparativ cu cel rural. – Accesul gospodăriilor din mediul urban la canalizarea publică este diferită, în funcţie de dimensiunea oraşului. În oraşele mari, majoritatea locuinţelor au acces la canalizare, în timp ce în oraşele mici, doar jumătate dintre locuinţe sunt conectate la reţeaua publică de canalizare. – Cei care locuiesc la bloc sunt avantajaţi, în ceea ce priveşte accesul la canalizare. Casele individuale sunt, în măsură mai redusă, racordate la reţeaua de canalizare publică, cele mai afectate fiind cartierele de case din oraşele mici. – Lipsa canalizării în anumite zone urbane, precum şi lipsa instalaţiilor sanitare adecvate duce la infestarea apei freatice, fapt care poate duce la apariţia unor focare de infecţie. – Reţeaua urbană de canalizare se confruntă cu o serie de probleme de ordin tehnic, precum: înfundarea sau spargerea ţevilor, lipsa instalaţiilor de epurare, vechimea instalaţiilor. Toate acestea afectează buna funcţionare a canalizării urbane. SALUBRITATEA Datele cantitative avute la dispoziţie (Recensământul populaţiei şi locuinţelor 2002, ACOVI 2002, ABF 2002) nu oferă informaţii despre salubritatea locuirii în România. Cu toate acestea, informaţiile de natură calitativă furnizate de studiile de caz ne oferă câteva detalii despre starea de salubritate a zonelor urbane investigate, şi în special a celor cu locuire precară. Conform declaraţiilor angajaţilor întreprinderilor care asigură servicii de salubritate în zonele urbane investigate, în Alexandria, Roşiorii de Vede, Ploieşti, Câmpina serviciul de salubritate nu întâmpină probleme deosebite, în mare măsură aceste oraşe fiind curate şi bine deservite cu acest tip de servicii. În general, 23 ACCESUL LA UTILITĂŢI PUBLICE, ÎN ROMÂNIA 43 conform declaraţiilor personalului acestor întreprinderi preţul perceput pentru acest tip de servicii este destul de redus (fiind de 21 000 lei/persoană/lună), iar acoperirea costurilor nu reprezintă o problemă pentru populaţie. În aceste condiţii, restanţele de plată către aceste întreprinderi sunt destul de scăzute, fiind în jur de 10% în Ploieşti şi de 20–30% din totalul locuinţelor în Alexandria. În acest context, se poate afirma că acoperirea cu servicii de salubritate a oraşelor incluse în studiile de caz nu reprezintă o problemă. Caseta nr. 19 Accesul la serviciile de salubritate în Alexandria şi Ploieşti Cam 80%–70% încasăm din ceea ce facem noi lucrări pe probleme de salubritate şi pe probleme de curăţenie. (Salubritate, Alexandria). Neplata la timp a facturilor aferente unei asociaţii sau unui utilizator casnic ar trebui să atragă după sine sistarea furnizării serviciului. Acum însă, ţinând cont că este şi an electoral, nu se poate dispune încetarea activităţii, pentru că acest lucru ar însemna formarea mormanelor de gunoi şi alte lucruri care derivă de aici (de la estetic la igienic). (Serviciu de Salubritate Ploieşti). Deşi în unele cazuri utilizatorii casnici acumulează restanţe la plata serviciilor de salubritate, acestea sunt trecute cu vederea de către întreprinderile care prestează serviciul, în principal din cauza posibilităţii de apariţie a unor focare de infecţie, care ar pune în pericol întreaga comunitate. O altă problemă cu care se confruntă întreprinderile de salubritate este reprezentată de furtul pubelelor care generează neregularităţi în ridicarea gunoiul menajer. Zonele cele mai afectate din acest punct de vedere sunt cele în care locuiesc comunităţi mai largi de populaţie rromă. În acest caz însă, paguba este suportată de întreprinderea care asigură serviciul de salubritate care este proprietara pubelelor. Caseta nr. 20 O problemă a serviciilor de salubritate: furtul pubelelor Una dintre probleme ar fi aceea a furtului de pubele, al căror cost este suportat de către societatea SSB, care a dotat gratuit populaţia, atât cu pubele, cât şi cu containere. În această situaţie, zonele cu rezidenţi persoane de etnie romă sunt cele mai afectate – Mimiu, Radu de la Afumaţi şi o parte din Bereasca. (Serviciu de Salubritate Ploieşti). Atât angajaţii întreprinderilor care asigură serviciile se salubritate în zonele avute în vedere, cât şi unii dintre locatari indică faptul că marea problemă legată de curăţenie şi de gunoi nu sunt generate de preţul serviciului respectiv sau de deficienţe de funcţionare a întreprinderii, ci de comportamentul oamenilor. În Alexandria, locatarii zonelor cu case refuză să plătească serviciul de salubritate, în ciuda preţului scăzut, preferând să arunce gunoiul menajer în zone neautorizate, generând focare de infecţie la marginea oraşului. BOGDAN VOICU, MĂLINA VOICU 24 44 Caseta nr. 21 Accesul la servicii de salubritate: Alexandria Problemele pe care le avem sunt la curţi. Mulţi cetăţeni nu prea plătesc din cauză că… ei duc gunoiul ăsta, îl aruncă, îl pun în căruţe, îl pun la marginea oraşului şi aici se creează focarele de infecţie. Vara când bate vântul, toată nenorocirea vine pe oraş. [...] Dar curţile, gunoiul de la oameni din curţi…nu vor să plătească că nu au bani. Gunoiul este foarte ieftin, 21 000 lei de persoană pe lună. Nu este mult. (Salubritate, Alexandria). Mai ales locatarii zonelor cu locuire precară subliniază faptul că murdăria din jurul imobilelor şi din interiorul acestora este generată şi întreţinută de comportamentul unora dintre rezidenţi care aruncă gunoiul pe geam sau pe scara blocului generând adevărate focare de infecţie. Astfel că, în ciuda eforturilor celorlalţi locatari, blocurile din zonele cu locuire precară sunt înconjurate de gunoaiele aruncate pe geam, chiar dacă asociaţia de locatari plăteşte serviciul de salubritate, care vine şi ridică regulat gunoiul de la ghenă. Caseta nr. 22 Probleme legate de salubritate din zonele cu locuire precară Îl ducem la ghenă. Este o ghenă chiar lângă noi aici. Sunt şi unii care aruncă pe geam. Îl pun în punga şi îl arunca pe geam. În spate este un dezastru. Am spus administratorului care se ocupa de cămin şi a zis ca trebuie să plătim să vină să îl ridice. Cine să plătească? Dar o să vină căldura şi gunoiul o să ajungă la geamul celor de la parter. Noi avem aici între vecini şi unii care au fost la casa de copii şi care au împlinit 18 ani şi nu mai au unde să îi ţină. Ăştia fac ce ii taie pe ei capul. Ei sunt cei care aruncă fără nici o grijă. Pe cel de la ghenă însă îl ridica zilnic şi plătim 30 000 lei/lună. (48 ani, locatară zonă precară, Roşiorii de Vede). Sunt containere dar, nu ştiu, aşa sunt învăţaţi să arunce. Soţul a zugrăvit aici pe scară puţin, poate aţi văzut, de sus până jos. Păi a doua, a treia zi se suie cu picioarele, se joacă noaptea aici. Foarte greu. Jigănii (?) sunt, deci am stropit aici cred că de 1 000 de ori nici în ziua de azi nu scap de nişte jigănii nenorocite şi mi-au spus că dacă nu deratizează toţi care stau aici degeaba, pot să dau eu chiar de 1 000 de ori. (locatară zonă precară de blocuri, Alexandria). Concluzionând, se poate afirma că, cel puţin în zonele urbane investigate: – Serviciile de salubritate acoperă, în mare măsură, locuinţele arondate şi că nu există probleme majore din acest punct de vedere. Restanţele la plata acestor servicii sunt reduse, acest fapt fiind generat şi de costul redus al acestor servicii. – Chiar şi în cazul în care există restanţe, întreprinderile care furnizează aceste servicii nu stopează ridicarea gunoiului menajer, pentru a împiedica apariţia unor focare de infecţie. – Problemele care apar sunt generate, în general, de comportamentul locatarilor care, fie refuză plata serviciului de salubritate, aruncând gunoiul în locuri nepermise, fie aruncă gunoiul pe geam (în cazul blocurilor). 25 ACCESUL LA UTILITĂŢI PUBLICE, ÎN ROMÂNIA 45 DEPENDINŢE Dependinţele constituie un element central în definirea gradului de confort modern. În special baia, bucătăria şi grupul sanitar definesc un standard de igienă şi de calitate a locuirii, considerat unanim dezirabil în societăţile de tip modern, în special către sfârşitul secolului XX şi continuând în Mileniul III. Societatea românească, mai tradiţională, nu pare a defini drept priorităţi absolute prezenţa dependinţelor cu pricina. În zonele urbane însă, simţul comun (nu există date sistematice în acest sens) defineşte prezenţa băii, a grupului sanitar şi a toaletei drept o necesitate absolută. Baia. În oraşele mari şi foarte mari, baia lipeşte doar din 10% dintre gospodării (în o cincime din acestea ea este însă prezentă în clădire, fiind folosită, cel mai frecvent, în comun). Prezenţa camerei destinate băii scade însă puternic la oraşele medii şi mici (83%, respectiv 62% din locuinţe au baie în interiorul locuinţei; în alte 2% baia se află totuşi în clădire), ajungând o raritate la sate: doar 13% din locuinţele din rural dispun de băi, indiferent de localizarea camerei cu pricina. Tabelul nr. 1 Prezenţa băii în gospodărie pe regiuni istorice – mediul urban În locuinţă În afara locuinţei Nu are Total Regiuni Moldova 88% 1,3% 10% 100% Muntenia 81% 0,5% 100% 18% Dobrogea 90% 0,0% 10% 100% Oltenia 80% 0,9% 100% 20% Crişana 83% 0,0% 100% 17% Transilvania 7% 100% 92% 1,3% Banat 0,0% 3% 100% 97% Bucureşti+Ilfov 89% 0,8% 10% 100% Total 87% 0,8% 12% 100% Sursa: ACOVI, 2002. Celulele cu litere îngroşate marchează asocieri pozitive semnificative statistic (la nivelul p<0,05). Cifrele din celulele cu fond gri deschis indică asocieri negative semnificative. : în 97% dintre gospodăriile din oraşele din Banat există băi în locuinţă. Cifra indică Exemplu de citire o semnificativ mai mare incidenţă a prezenţei băii decât în celelalte regiuni istorice. Tot în Banat, cele 3% gospodării lipsite de baie reprezintă o cifră semnificativ mai mică decât cele corespunzătoare restului regiunilor ţării. La nivel regional, Transilvania centrală şi Banatul stau mai bine la acest capitol, în timp ce Oltenia, Muntenia şi Crişana se plasează la polul opus. Apartamentele de bloc sunt net superioare din acest punct de vedere. Locuinţele închiriate de la stat tind să se menţină la polul opus. Gospodăriile sărace au în mai mică măsură confortul asigurat de prezenţa băii. În fine, aceasta este semnificativ mai rar întâlnită în casele izolate, localizate la marginea oraşelor, sau aşa cum o arată şi studiile de caz, în căminele de nefamilişti. BOGDAN VOICU, MĂLINA VOICU 26 46 Caseta nr. 23 Prezenţa băii în fostele cămine de nefamilişti Dar câte duşuri există pe palier? R. Sunt şase cabine de duş. Nu mai merg toate, că sunt defecte şi tot ce ne trebuie facem în cameră. Facem baie în cameră, gătim în cameră, spălăm. (locatară zonă precară, blocuri, Roşiorii de Vede). Bucătăria. În mediul urban bucătăria în casă este prezentă în cea mai mare parte a locuinţelor, 93% dintre locuinţe beneficiind de bucătărie în casă. Se pare că prezenţa bucătăriei în interiorul locuinţei a devenit o regulă şi pentru români, spre deosebire de baie, care încă reprezintă o raritate, cel puţin în mediul rural. O posibilă explicaţie rezidă în faptul că bucătăria nu necesită realizarea unor instalaţii atât de complicate (racord la apă şi canalizare) cum se întâmplă în cazul băii. Bucătăria este un loc unde se găteşte şi se mănâncă, singura condiţie pentru amenajarea spaţiului cu pricina fiind existenţa unui spaţiu care să poată căpăta destinaţia de bucătărie. Tabelul nr. 2 Prezenţa bucătăriei în gospodărie, pe regiuni istorice – mediul urban În locuinţă În afara locuinţei Nu are Total Regiuni Moldova 2% 1% 100% 97% Muntenia 94% 1% 100% 5% Dobrogea 94% 1% 100% 6% Oltenia 91% 3% 100% 6% Crişana 1% 0% 100% 99% Transilvania 2% 1% 100% 97% Banat 1% 0% 100% 99% 2% 1% Bucureşti+Ilfov 100% 97% Total 96% 3% 1% 100% Sursa: ACOVI, 2002. Celulele cu litere îngroşate marchează asocieri pozitive semnificative statistic (la nivelul p < 0,05). Cifrele de culoare gri deschis indică asocieri negative semnificative. Exemplu de citire: în 97% dintre gospodăriile din oraşele din Moldova există bucătării în locuinţă. Cifra indică o semnificativ mai mare incidenţă a prezenţei bucătăriei decât în celelalte regiuni istorice. Privind distribuţia în plan regional, se constată că în Oltenia numărul gospodăriilor care au bucătărie în casă este sensibil mai mic, comparativ cu celelalte regiuni. Dacă luăm în considerare şi mediul rezidenţial, se poate afirma că gospodăriile urbane din Sudul ţării (Muntenia, Dobrogea, Oltenia) este mai probabil să aibă bucătăria în afara locuinţei, în timp ce cele din Moldova, Crişana, Banat, Transilvania şi Bucureşti este mai probabil să aibă bucătăria în interiorul locuinţei. În ceea ce priveşte dimensiunea oraşului în care se află locuinţa, se constată o uşoară scădere a numărului de locuinţe cu bucătărie în interior, pe măsură ce scade dimensiunea oraşului, însă scăderea este de numai 10%. În timp ce în 27 ACCESUL LA UTILITĂŢI PUBLICE, ÎN ROMÂNIA 47 oraşele cu peste 200 000 de locuitori 96% dintre locuinţe au bucătărie în interior, în oraşele mici, cu mai puţin de 3 000 de locuitori, 86% dintre locuinţe au bucătărie în interior. Prezenţa bucătăriei în interiorul locuinţei nu diferă în funcţie de statutul de ocupare al locuinţei. Se poate afirma că locuinţele închiriate de la particulari au accesul mai scăzut la bucătărie în interiorul locuinţei, însă proporţia gospodăriilor cu bucătărie în interior este, şi în acest caz, foarte mare (89%). Nici în cazul diferenţelor de venit nu se observă diferenţe semnificative în ceea ce priveşte dotarea locuinţelor urbane cu bucătărie. Chiar şi gospodăriile aflate în decila 1 de venit au aproape în proporţie de 98% bucătărie în interiorul locuinţei. Doar 7% dintre aceste gospodării au bucătăria în afara locuinţei şi 4% nu au acces la bucătărie. De asemenea, datele indică faptul că prezenţa bucătăriei în interiorul locuinţei este mai scăzută în cazul caselor individuale. În cazul apartamentelor de bloc prezenţa bucătăriei în interiorul apartamentului este cvasitotală. Excepţie fac căminele de nefamilişti, care au, în unele cazuri, bucătărie comună pentru mai multe camere. Acest aspect a fost semnalat de către studiile de caz şi apare în cazul unor zone definite ca având un grad crescut de precaritate, în ceea ce priveşte locuirea. Bucătăria la comun prezintă numeroase inconveniente, de aceea locatarii acestor blocuri au recurs la tot felul de improvizaţii pentru a avea o bucătărie individuală. De obicei, acesta este improvizată în camera de locuit care mai joacă şi rol de baie, în multe cazuri. Gătitul în acelaşi spaţiul cu locuitul prezintă o serie de inconveniente, printre care apariţia igrasiei în camera de locuit. Acest fapt afectează grav sănătatea locatarilor, în special a copiilor care stau în aceste spaţii. Caseta nr. 24 Bucătării improvizate în zone de locuire precară Am aragaz. În cameră avem un fel de modul şi asta o folosim ca bucătărie. Avem acolo aragaz, dulap… De la gătit însă se face igrasie. Anul acesta nu a mai fost aşa de rău, că dacă au băgat gaze la centrală a fost căldură şi s-au uscat pereţii. (locatară zonă precară, bloc, Roşiorii de Vede). În general, se poate afirma că prezenţa bucătăriei în interiorul locuinţei nu reprezintă o problemă pentru populaţia urbană, marea majoritate a locuinţelor urbane având astfel de dotări. Prezenţa bucătăriei în interiorul locuinţei este puţin mai redusă în cazul caselor individuale. În general, locuinţele fără bucătărie din mediul urban sunt situate în zone cu locuire precară, fiind vorba predominant de blocuri confort IV, sau aşa-numitele cămine de nefamilişti, unde bucătăriile sunt fie la comun, fie sunt absente. Grupul sanitar. Grupul sanitar urmează acelaşi model de prezenţă în gospodărie ca şi celelalte dependinţe analizate: baia şi bucătăria. Este semnificativ BOGDAN VOICU, MĂLINA VOICU 28 48 mai întâlnit în blocuri decât în case, în oraşele mari, în locuinţele care adăpostesc gospodării mai înstărite, şi mai puţin prezent în casele izolate de la periferia oraşelor sau în cartierele mărginaşe. Caseta nr. 25 Despre prezenţa dependinţelor în casele din zonele precare În albie, în lighean, încălzesc apa pe aragaz, wc-ul este în curte şi când se umple sapi altă groapă; la unii este simplu, că mută doar nişte cearceafuri care ţine să nu se vadă. La alţii este şi mai simplu, că nu au şi se duc la vecini la WC, sau mai sunt aici cei de lângă râu care merg noaptea pe câmp. (locuitor zonă precară de case, Roşiorii de Vede). Avem o chiuvetă în cameră pe care am tras-o noi. Şi-au mai băgat încă alte câteva persoane, nu are toată lumea. Am băgat acum doi ani. (locatară zonă precară, blocuri, Roşiorii de Vede). Concluziile utilării locuinţelor cu dependinţe sunt sintetizate mai jos: – Existenţa dependinţelor reprezintă un numitor comun pentru apartamentele de bloc. – Ele sunt prezente, în interiorul locuinţei, mai ales în oraşele mari şi mijlocii. – Casele au în mică măsură băi şi grupuri sanitare în interiorul locuinţei. – Bucătăriile sunt prezente în măsură mai mare decât băile şi grupurile sanitare interioare. – Zonele precare sunt localizate, din acest punct de vedere, mai ales în sate şi oraşe mici. – În oraşe, ele constituie mici cartiere de case, de regulă situate la periferia oraşului, eventual foste cătune, dar şi blocuri confort IV sau de nefamilişti. În acestea din urmă, în multe cazuri dependinţele au fost, iniţial, plasate la comun, însă în timp, unele apartamente şi-au creat facilităţi proprii, iar sistemul comun s-a degradat. Concluziile generale ale analizei de faţă confirmă aşteptările enunţate în debutul articolului de faţă: din punct de vedere locativ, România se străduieşte să atingă standardele moderne. Multe locuinţe urbane încă mai duc lipsa unor utilităţi esenţiale, precum apa curentă şi încălzirea constantă. Pentru majoritatea locuinţelor din oraşele mari însă, prezenţa apei curente, a apei calde, încălzirii, canalizării etc. nu este o problemă în sine. Energia electrică, mai ales, este aproape omniprezentă. La polul opus se află gazele naturale. Interesant este însă faptul că tendinţa europeană în domeniu este de a renunţa la gaze naturale ca mijloc de a găti, în favoarea energiei electrice. Aceasta ridică însă chestiunea nevoii de a produce energie electrică la preţuri accesibile populaţiei (sau mai exact, de a avea o populaţie ale cărei venituri să îi permită să cumpere mai multă energie electrică, folosind-o inclusiv pentru gătit şi încălzire), ca şi întrebarea dacă reţeaua de distribuire a energiei electrice poate susţine un consum mai ridicat. Problema centrală a lipsei de acces manifestate în cazul unora dintre familiile sărace este dată de lipsa resurselor pentru a plăti consumul respectiv. Datoriile sunt mai multe şi mai ridicate în judeţele mai sărace. Problema centrală este însă 29 ACCESUL LA UTILITĂŢI PUBLICE, ÎN ROMÂNIA 49 reconstituirea reţelelor de furnizare a utilităţilor publice: vechimea şi calitatea scăzută grevează funcţionarea acestora, iar fenomenul este perceput ca fiind în plină agravare, mai ales datorită resurselor financiare. O altă chestiune ce poate deveni importantă în viitorul imediat este cea a accesului la utilităţi, în noile cartiere. Pentru cele bogate, probabil că se vor găsi mereu soluţii. Problema este acută pentru cartierele ieftine, având şi experienţa actuală, în care casele mai izolate au un acces mai restrâns la utilităţi. În fine, probabil că îndată ce economia va cunoaşte o creştere mai accentuată sau veniturile provenite din transferuri de orice tip (sociale, de la rudele şi prietenii aflaţi la muncă în străinătate etc.) se vor înmulţi, va exista o tendinţă generală, îndeosebi pentru cei ce locuiesc la casă, nu la bloc, de a îşi spori confortul locativ, prin extensia accesului la canalizare şi prin prezenţa băii şi toaletei în corpul clădirii, nu în curte. 